钦定古今图书集成/明伦汇编/氏族典/第251卷 > 张神武
## 钦定古今图书集成/明伦汇编/氏族典/第251卷 > 张神武

按《明外史张神武传》：“神武，新建人。万历中，举武会试
第一，授四川都司佥书。永宁宣抚奢效忠卒，子崇明
幼，其妻奢世统与妾奢世续争印，相攻十馀年。后崇
明袭职，世续犹匿印不予。神武谋擒世续以归，其部
目阎宗传怒，以求主母为名，大掠永宁事闻，论死。辽
左兵兴，用经略袁应泰荐，命从征。神武疾驰至广宁”，
辽阳已失，巡抚薛国用留之不可前，至河，遇逃卒十
馀万。神武激其帅曰：“以此众战，虽死不失忠义，乃鼠
窜偷生乎？”帅不从。神武独率所部以进，渡河抵首山，
孤军无援，遂殁于阵。